Variert og spennende
Elektronikagruppen 
Hot Chip kan påberope seg hele femten år i bransjen, og feirer ved å gi ut sitt sjette studioalbum. 
Denne gangen leverer de en variert plate som inneholder både disco, hip hop, funk og pop-elementer, uten at det går på kompromiss med deres sound. 
Hot Chip skiller seg ut fra de fleste andre populære elektronia-artistene i London. 
I forhold til for eksempel Disclosure, er Hot Chip mer upolert, utforskende og et resultat av møtepunktet mellom elektronika og indie-pop. 
Samtidig virker musikken gjennomtenkt og detaljert. 

Gruppen blander akustiske instrumenter med et hav av synth. 
Lydbildet varierer fra låt til låt og går fra funky rytmer i «Started Right» til soul-låten «While Wine and Fried Chicken» og rap i «Love Is The Future». 
Tittelsporet lever opp til sitt navn med en aggressiv tromme-groove hvor mengder av synth legges over i forstyrrende og nesten ubehagelige rytmer. 
Det er rent kaos, men samtidig en spennende låt, bygget opp i flere dynamiske eksplosjoner. 
Blant albumets høydepunkter finnes også «Dark Night» med en blanding av feel good disco og melankoli. 

Hot Chip er utforskende og nyskapende, men kunne godt dratt den enda lenger når de først var på vei ut. 
